
Број: 05-511-24/2020
Датум: 02.10.2020.год.
     Одјељење за стамбено комуналне послове и послове саобраћаја Градске управе Града Зворник, рјешавајући по захтјеву инвеститора „ТИСА МОД“ Д.О.О. Зворник, за издавање еколошке дозволе за производно индустријски објекат (производња конфекције), који се налази у насељу Каракај бб, град Зворник, од 17.07.2020.год., а на основу члана 85. и 89. Закона о заштити животне средине („Службени гласник Републике Српске“, број: 71/12, 79/15 и 70/20), као и члана 3. Правилника о постројењима која могу бити изграђена и пуштена у рад само ако имају еколошку дозволу („Службени гласник РС“, брoj 124/12) и члана 190. Закона о општем управном поступку („Службени гласник Републике Српске“, број: 13/02, 87/07, 50/10 и 66/18), доноси:
Р Ј Е Ш Е Њ Е
1. Даје се инвеститору „ТИСА МОД“ Д.О.О. Зворник, ЕКОЛОШКА ДОЗВОЛА за производно индустријски објекат (производња конфекције) који се налази у насељу Каракај бб, град Зворник, на грађевинској парцели означеној као к.ч. број 7329/17 уписано у посједовни лист број 5013/3 К.О. Зворник а по старом операту означено као к.п. број: 3258/86 уписано у з.к. уложак број 5818 К.О. Зворник. Дневни капацитет производње је сса 300 kg.
2. Опис активности и постројења за које се издаје еколошка дозвола:
Предметни објекат за производњу конфекције се налази у насељу Каракај, поред магистралног пута М – 19 Зворник – Бијељина, са његове десне стране, и сљедећих је карактеристика:
· Објекат је правоугаоног облика, димензија 50,36 m х 19,32 m, спратности подрум, Пр и Пр+1 у једном дијелу
· У подруму је предвиђен смјештај сировина, техничке просторије и остава

· У приземљу се налазе: три апартмана, студио, продавница, трпезарија за раднике, мокри чворови и магацин готових производа.

· На спрату објекта је производни простор, канцеларије управе и надзора, мокри чворови.
3. Инвеститор „ТИСА МОД“ д.о.о. Зворник, дужан је:
         3.1.  Да током изградње, рада и престанка рада предметног објекта, испуни обавезе заштите животне средине у складу са чланом 83. Закона о заштити животне средине („Службени Гласник РС“, број: 71/12, 79/15 и 70/20) тако:

· Да се предузму све одговарајуће превентивне мјере тако да се спречи загађивање и да се не проузрокује значајније загађење.

· Да се примењују најбоље расположиве технике.
· Да избјегава продукцију отпада.

· Уколико долази до стварања отпада, количина ће се свести на најмању могућу мјеру или ће се вршити рециклажа или уколико то није технички или економски изводљиво, отпад се одлаже а да се при том избјегава или смањује било какав негативан утицај на животну средину.
· Да се енергија и природни ресурси ефикасно користе.

· Да се предузму неопходне мјере за спречавање несрећа и ограничавање њихових посљедица.
· Да се предузму неопходне мјере након престанка рада постројења да би се избјегао било какав ризик од загађења и да би се локација на којој се постројење налази вратила у задовољавајуће стање.
          3.2. Уколико дође до значајнијих промјена у раду предметног објекта, обавјестити Одјељење за стамбено комуналне послове и послове саобраћаја Градске управе Града Зворник и инспектора за екологију.

3.3. Инвеститор „ТИСА МОД“ д.о.о. Зворник, дужан је да током рада и престанка рада предметног објекта, а у складу са достављеном документацијом за издавање еколошке дозволе, примјени мјере ублажавања негативних утицаја на животну средину, а посебно:

3.3.1.    Заштита ваздуха и заштита од буке

· Обавезно асфалтирати манипулативне површине и саобраћајнице како би се олакшало одржавање истих.
· Саобраћајнице и манипулативне површине одржавати чистим.
· Одржавати вентилациони систем у потпуно функционалном стању, редовно мијењати и одржавати филтер локалног одсиса вентилационог система и система за хлађење просторија.
· Смањити на најмању могућу мјеру емисије загађујућих материја и непријатних мириса из процеса производње уз примјену најбоље расположивих технологија.
· У производним и складишним просторијама омогућити максимално природно и вјештачко провјетравање.
· Смањити емисију прашине са радно-манипулативних простора, нарочито током љетних мјесеци и код јачих вјетрова мокрим отпрашивањем, тј. обарањем прашине на мјесту настанка.
· Испуњавати услове дефинисане у Уредби о вриједностима квалитета ваздуха („Службени гласник РС“, број: 124/12).
· Редовно чистити радне површине и подове уз употребу  биоразградивих детерџената.
· Вршити редован преглед и сервис опреме и уређаја, према спецификацији произвођача.
· Редовно вршити преглед котловнице у периоду рада.
· Уређаји, односно постројења која емитују буку морају бити атестирани, односно морају бити конструисани као изоловани, тако да у спољну средину неће емитовати буку преко дозвољеног нивоа.
· Током рада постројења потребно је врата на халама и другим објектима гдје се јавља бука, држати затворена (отварати по потреби).
· У случају повећаног нивоа буке усљед рада уређаја у објектима, извршити у складу са техничким могућностима херметизацију извора буке.
· У случају да се у току рада постројења, контролом нивоа буке установи да иста прелази законом прописане вриједности, извршити додатну изолацију објекта, као и предузети низ других мјера (замјена дијела машина који изазивају буку, ремонт постројења и др.).
· Адекватном организацијом рада спречити стврање гужве и застоја.
· Да би се смањило присуство прашине извршити озелењавање свих слободних површина брзо растућим зеленилом и украсним биљкама.

3.3.2.    Заштита вода и земљишта
· Само пречишћене воде испуштати у крајњи реципијент у складу са Правилником о условима за испуштање отпадних вода у јавну канализацију („Службени гласник РС“, бр.44/01).
· Испоштовати смјернице наложене од стране „ВОДОВОД И КОМУНАЛИЈЕ“ а.д. Зворник.
· Атмосферске воде са крова објекта системом олука и цијеви одводити до атмосферске канализације.
· Редовно одржавати сепаратну канализацију у функционалном стању.
· Санитарне и фекалне отпадне воде упустати у јавну канализацију у складу са Правилником о условима за испуштање отпадних вода у јавну канализацију („Службени гласник РС“, бр.44/01).
· Санитарне и отпадне воде из објекта и са водонепропусног платоа, обавезно се морају, водонепропусном канализацијом одвести изван зона заштите (уже и шире) водоизворишта, а што је прописано чл. 18. Одлука о заштити изворишта воде за пиће „ТИЛИЋ АДА“,  („Сл. Гласник општине Зворник“ бр. 11/07).
· У сагласности са начелом „ЗАГАЂИВАЧ ПЛАЋА“ све трошкове испитивања сопствених отпадних вода плаћа корисник постројења, као и прописану накнаду, посебним прописом за загађење.

· У случају акцидентних ситуација просипања горива, мазива, уља и сличних средстава, потребно је одмах извршити посипање сухог средства (адсорбенса) те прикупљање и санацију површине на којој се десило пролијевање.
· Као адсорбенс обезбједити и користити пиљевину, екопор или сл. на локацији погона.
· Употребњени адсорбенс и друге загађене материје збринути као опасни отпад.
· Манипулативне површине је потребно одржавати у што чистијем стању тј. редовно га одржавати како неби дошло до додатних загађења вода које се одводе са ових површина. 
· Прописно очистити и одржавати круг објекта и уклонити све сувишне предмете. 
· Заштита подземних вода и земљишта од другог комуналног отпада насталог у процесу рада, врши се сакупљањем истог у одговарајуће контејнере и редовним одвозом на комуналну депонију.
3.3.3.    Мјере за управљање отпадом

· Отпад који настаје на локацији предузећа прикупљати и раздвајати на мјесту настанка у складу са Планом управљања отпадом и Правилником о категоријама, испитивању и класификацији отпада („Службени гласник РС“, бр. 19/15 и 79/18).
· Контејнери/бурад за одлагање свих врста отпада на локацији морају бити јасно означени типом и нивоом опасности и постављени на наткривеним мјестима и чврстим подлогама.
· Производе са грешком паковати у џамбо вреће и предавати комуналном предузећу.
· Обезбједити довољне количине апсорбента за случај излијевања нафте и нафтних деривата. 
· Искориштени апсорбент, те други опасан отпад (крпе за брисање, заштитна одјећа који су контаминирани опасним супстанцама) одлагати у намјенску затворену посуду и исти предавати овлаштеним организацијама за збрињавање опасног отпада.
· Филтере из вентилационог система одлагати заједно са комуналним отпадом.
· Мјешовити комунални отпад који се ствара на локацији одлагати у  метални контејнер а исти празнити од стране комуналног предузећа.
· Сав отпад који настаје на локацији предавати овлаштеним предузећима у складу са Правилником о условима за пренос обавеза управљања отпадом са произвођача и продавача на одговорно лице система за прикупљање отпада („Службени гласник РС“, број 118/05).
· Контејнери/бурад за складиштење свих врста отпада на локацији морају бити јасно дефинисани типом и нивоом опасности, постављени на видљивом мјесту и на чврстој непропусној подлози.
· Отпадни папир, картон и најлон минимизирати и продавати у секундарне сировине по уговору.
· Спречити неконтролисано расипање отпада, који је и додатни узрок нарушавања хигијенско-епидемиолошке ситуације ширих размјера.
· Склопити Уговоре за преузимање, транспорт и коначно збрињавање продукованих врста отпада (опасан и неопасан) са фирмом овлаштеном за збрињавање наведених врста отпада.

· Адекватном организацијом процеса рада спречити настајање и расипање свих врста отпада.

· План управљања отпадом треба ажурирати сваких пет година, сходно чл. 22. Закона о управљању отпадом („Службени гласник РС“, број: 111/13, 106/15 и 70/20).

· План управљања отпадом мора бити у складу са Законом о управљању отпадом („Службени гласник Републике Српске", број: 111/13, 106/15 и 70/20).
3.3.4. Инвеститор, „ТИСА МОД“ д.о.о. Зворник, обавезан је да се придржава и осталих мјера заштите животне средине предвиђених у Доказима уз захтјев за издавање еколошке дозволе за предметни објекат.
3.4.   Мјере након затварања постројења

У случају престанка рада предметног објекта, настанка потребе за потпуним уклањањем објекта, обавеза Инвеститора је да доведе земљиште у првобитно стање:

· Терен локације треба рекултивирати (затворити све ископе земљишта, нанети слој хумуса и озеленити предметну површину) како би се извршила стабилизација земљишта у околини и спречило даље девастирање земљаних површина на локацији погона.
· Извршити озељењавање искориштених површина на локацији.

3.5.   Посебни услови:

Пројектовањем, изградњом и каснијим коришћењем предметног објекта не смије се ни у једном сегменту угрозити извориште воде за пиће „Тилић Ада“, нити се смију предузимати било које активности на предметној локацији за које се утврди да могу имати било какве негативне последице за извориште.

4. Приликом рада постројења несмију се прекорачити граничне вредности за загађујуће материје и то:

4.1. Вриједности квалитета ваздуха – измерене вриједности полутаната који се емитују из постројења за сагорјевање, из вентилационих система и из транспортних средстава морају бити усклађене са граничним вриједностима нивоа загађујућих материја у ваздуху утврђене Уредбом о вриједностима квалитета ваздуха („Службени гласник РС“, број 124/12).

4.2. Бука ван локације предметног постројења несме да прелази дозвољени ниво буке  који је прописан Правилником о дозвољеним границама интензитета звука и шума („Службени лист СР БиХ“, бр. 46/89).

4.3.   Граничне вредности отпадних вода које се испуштају у крајњи рецепијент морају да буду у складу са Правилником о условима за испуштање отпадних вода у јавну канализацију („Службени гласник РС“, број: 44/01). 
5. Мониторинг

5.1.   Одговорно лице постројења дужно је спроводити мониторинг загађујућих материја на следећи начин:

	Предмет монито
ринга
	Параметар који се осматра
	Мјесто вршења мониторинга
	Вријеме и  начин вршења мониторинга
	Разлог због чега се врши мониторинг одређеног параметра
	Одговорност

	Квалитет

воде


	Општи хемијски и физичко-хемијски параметри према Правилнику о условима за испуштање отпадних вода у јавну канализацију ("Службени гласник Републике Српске", број 44/01).


	Из шахта отпадне воде  прије испуста у градску канализацију.
	 Један (1)  у току календарске године.
	Одређивање утицаја ефлуента на реципијент;

Пројектовање система за третман отпадне воде 
	Извођач:

Фирма

специјализована

за мониторинг

вода;

Надзор
Одговорно лице Инвеститора.

	Квалитет ваздуха-емисија
	Параметри стања

издувних гасова: 

Температура, удио О2, топлотни губитак
Полутант: SO2, CO, NOX, чврсте честице, емисија чађи,

зацрњеност по Бакараку.
	На излазу из димовода отпадних гасова. 
	Један (1) пут годишње.
	Да се утврди вриједност загађујућих материја које се емитују из објекта.
	Извођач:
 Фирма

специјализована

за мониторинг

ваздуха;

Надзор:
Инвеститора или

овлаштена особа.

	Емисија буке
	Интезитет нивоа буке;

Дневни ниво буке.
	На границама локације према стамбеним објектима.
	Једном (1) годишње.
	Вриједновање утицаја продуковане буке на најближе стамбене објекте.
	Извођач: 
Специјализована фирма;

Надзор:

Инвеститора или

овлаштена особа.


5.2. Мониторинг земљишта вршити само у случају акцидентних ситуација или по налогу надлежног еколошког инспектора.

5.3.  Инвеститор је дужан мониторинг вршити путем овлаштене институције, а о динамици и резултатима мјерења треба водити уредну евиденцију и достављати извјештаје надлежном  општинском органу - еколошком инспектору.

5.4. Предложена мјерења требају да врше овлаштене институције, а о динамици и резултатима мјерења треба водити уредну евиденцију и достављати извјештаје надлежном органу Граске управе. 

6.  Чланом 102. Закона о заштити животне средине ("Службени гласник РС", број: 71/12, 79/15 и 70/20) прописана је обавеза вођења регистара постројења и загађивача, који садрже податке о дјелатностима и постројењима која угрожавају или могу угрозити животну средину.

6.1. Одговорно лице предметног објекта дужно је поступати по члану 8. Правилника о методологији и начину вођења регистара постројења и загађивача ("Службени гласник РС", број 92/07) и о томе обавјести надлежне органе у Градској управи Града Зворник.
Напомена: Одговорно лице дужно је доставити извјештај надлежном органу управе до 30.јуна текуће године за претходну годину извјештавања. 

7.  Да би се заштитила животна средина, то јест вода, ваздух и земљиште инвеститор је у обавези да испуни предвиђене мјере заштите прописане и другим сагласностима, као и у Доказима уз захтјев за издавање еколошке дозволе.

8.  Еколошка дозвола се издаје на период од 5 (пет) година а што је у складу са чл. 90. став 7. Закона о заштити животне средине (“Службени гласник РС“, број: 71/12, 79/15 и 70/20). Након истека овог рока надлежни орган ће извршити ревизију овог рјешења на захтјев странке.

О Б Р А З Л О Ж Е Њ Е

         Инвеститор, „ТИСА МОД“ д.о.о. Зворник, дана 17.07.2020.год., поднио је Градској управи Града Зворник, Одјељењу за стамбено комуналне послове и послове саобраћаја Захтјев за издавање еколошке дозволе за производно индустријски објекат (производња конфекције) који се налази у насељу Каракај бб, град Зворник, на грађевинској парцели означеној као к.ч. број 7329/17 уписано у посједовни лист број 5013/3 К.О. Зворник а по старом операту означено као к.п. број: 3258/86 уписано у з.к. уложак број 5818 К.О. Зворник, са дневним капацитетом производње сса 300 kg.
Захтјев је употпуњен дана 19.08.2020.год.
Предметни објекат је изграђен у ужој зони заштите извориста воде "Тилић Ада", где је било каква градња забрањена "осим мањих погона који не употребљавају и не производе опасне материје, које су наведене у Правилнику о условима испуштања отпадних вода у површинске воде и Правилнику о условима испуштања отпадних вода у јавну канализацију („Службени гласник РС“, број: 44/01“) уколико добију водопривредну сагласност или дозволу Министарства пољопривреде, шумарства и водопривреде" а сходно члану 17. Одлуке о заштити изворишта воде за пиће "Тилић Ада" бр. 01-022-189/07 од 24.10.2007. године, с тим да у објекту буде заступљена чиста индустрија, која не загађује тло, ваздух и воду, да се приликом изградње објекта, водонепропусног платоа и водонепропусне канализације, не користе материјали и инсталације који би могли изазвати загађење или било који други штетни утицај на извориште воде за пиће "Тилић Ада", а сходно члану 21. тачка 18. Одлуке о заштити изворишта воде за пиће "Тилић Ада" бр. 01-022-189/07. Забрањује се, приликом изградње објекта, водонепропусног платоа и водонепропусне канализације, употреба материјала штетних за воду, као што су смола, битуменски производи, шљака и сл., а сходно члану 18. Одлуке о заштити изворишта воде запиће "Тилић Ада", а санитарне и отпадне воде из објекта и са водонепропусног платоа, обавезно се морају, водонепропусном канализациојом, одвести изван зона заштите водоизворишта (уже и шире).

         Уз Захтјев су достављени Докази, које је урадила овлашћена институција „В&З-ЗАШТИТА“ д.о.о. Бања Лука, која поседује лиценцу за обављање дјелатности из области заштите животне средине, број: 5-Е/05 од 27.09.2019.год. Докази уз захтјев су саставни дио овог Рјешења.
Инвеститор је уз Захтјев за издавање еколошке дозволе, поред Доказа број радног налога: 600-488/20 урађених у јулу 2020.год., приложио:

· Уговор између ЈП „Регионалне депоније“ д.о.о. Зворник и „ТИСА МОД“ д.о.о. Зворник, од 31.12.2019.год.

· Анекс уговра између А.Д. „ВОДОВОД И КОМУНАЛИЈЕ“ Зворник и „ТИСА МОД“ д.о.о. Зворник, од 27.09.2019.год.
· Копија катастарског плана, Републичка управа за геодетске и имовинско – правне послове, ПЈ Зворник, бр. плана: 15, од 08.12.2016.год.
· Локацијски услови, Одјељење за просторно уређење, Градска управа Града Зворник, број: 04-364-70/2017 од 04.10.2017.год.

· Рјешење о регистрацији, Окружни привредни суд у Бијељини, број: 059-0-Reg-11-000 519 од 14.09.2011.год.

· Обавјештење о разврставању пословног субјекта по дјелатности, Републички завод за статистику, Бања Лука, број: 31630 од 31.10.2011.год.
· План управљања отпадом, „В&З-ЗАШТИТА“ Д.О.О. Бања Лука, број радног налога: 6080-488/20 урађен у јулу 2020. год.

          Сходно члану 88. Закона о заштити животне средине, заинтересована јавност је о поднешеном захтјеву била упозната обавјештењем постављеним на огласној табли Градске управе Града Зворника у периоду 19.08.- 18.09.2020. год. У Законом предвиђеном року од 30 дана  није изјављена ниједна примједба.
          Одговорно лице предметног објекта обавезно је да редовно извјештава еколошког инспектора Градске управе о извршеном мониторингу, сходно члану 92. Закона о заштити животне средине („Службени гласник РС“, број: 71/12, 79/15 и 70/20).
Одговорно лице предметног објекта дужно је обавјестити надлежни орган о промјени одговорног лица, на основу члана 4. Правилника о поступку ревизије и обнављања еколошких дозвола („Службени гласник РС“, брoj: 28/13 и 104/17 ).
Одговорно лице предметног објекта дужно је доставити извјештај о постројењима/загађивачима органу Градске управе надлежном за послове заштите животне средине, сходно члану 8. став 2. Правилника о методологији и начину вођења регистра постројења и загађивача („Службени гласник РС“, бр. 92/07).
Одговорно лице предметног објекта дужно је поднијети захтјев за обнову еколошке дозволе најкасније три мјесеца прије истека важеће, на основу члана 5. Правилника о поступку ревизије и обнављања еколошких дозвола („Службени гласник РС“, број: 28/13 и 104/17).
 Имајући у виду да су докази у складу са чланом 85. Закона о заштити животне средине  („Службени гласник РС“, број: 71/12, 79/15 и 70/20), да је инвеститор приложио сву неопходну документацију, као и да није било примједби јавности  одлучено је као у диспозитиву рјешења.
Градска административна такса је наплаћена у износу од 40,00 КМ и наплаћена је по тарифном броју 10. Одлуке о административним таксама Града Зворника („Службени гласник Града Зворника“, број 3/16 ).
Против овог рјешења допуштена је жалба Министарству за просторно уређење     грађевинарство и екологију у Бања Луци у року од 15 дана од дана достављања рјешења.
Жалба се предаје путем овог органа писмено или усмено на записник, а таксира се са 10,00 КМ републичке административне таксе, по тарифном броју 2. Закона о административним таксама („Службени гласник РС“, број: 100/11, 103/11, 67/13).
         Обрадила
      Сања Бјековић
Доставити :                                                                                       НАЧЕЛНИК  ОДЈЕЉЕЊА

- подносиоцу захтјева                                                          
- еколошком инспектору




          Бранко Јашић, дипл.инж.
- архиви

- евиденцији

